史佐才讀書堂
作者：王之道
朝代：宋

paragraphs: 我聞輪人扁，妙解書中義。
當其聽讀書，默識聖人意。
忽然釋椎鑿，有問發兹秘。
雖云聖人語，糟粕豈精粹。
齊侯詰其說，無說當致死。
請以斵輪觀，固入要非易。
不徐仍不疾，心手在相契。
是中有數存，非言所能既。
扁也亦何人，所得乃至此。
固知斯道在，天下本無二。
觀君榜斯堂，令我端拜議。
想見堂中書，填箱溢巾笥。
縱橫三萬卷，一覧悉能記。
左右逢其原，下筆不能綴。
我昔攝東城，君時尚童穉。
如聞侍先公，往矣江之涘。
崎嶇三十載，於此忽相值。
出示諸公詩，圭璧爛庭瑞。
君家依水竹，亭臺繚幽邃。
作堂於其間，讀書乃其事。
嗜好與人殊，可以見君志。
明年冠群英，先正秘書字。